《多胜亭》
宋代·程公许

昌黎文章纬河汉，只合彯缨侍香案。帝遣骑麟下大荒，肯为吾州一笑粲。

至今千里被膏沐，犹自霱云馀绚灿。后二百年来祖侯，不以左官兴寤叹。

西园作堂娱岁丰，东城选胜湖波漫。不知此湖孰经始，秀水之涯矗堤垾。

花屿逶迤双径通，荷荡淼莽三塘贯。凭堤筑台夐清旷，羁官赖此泄愤惋。

嘉二三子南渡来，营葺颇能还旧观。风流转烛冷如铁，仆雨摧风存者半。

蹇余意倦直承明，次补适来忝藩翰。腐不能通柱后文，拙尤不辨牙筹算。

自公正须豁滞懑，时屈何能事轮奂。支倾补坏聊复尔，护邃培高足娱玩。

江山入手要弹压，风月无边供判断。高贤一语真实录，胜游虽多此为冠。

水花岸草错云锦，雨瘴清岚无界畔。忘机自与鸥鹭亲，无事从渠凫鹜散。

老仙音尘可得追，移得卢家石坚悍。题评倚重南轩翁，瞻相如瑟黄流瓒。

迂顽我岂经世具，乞身去咏南山矸。作诗聊与来者期，何去后思可称赞。

尚友三贤自不差，时复凭熊一来看。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。